'Abi'uai Apa'uana Mahamahana
The New Testament in the Waima Language, Central Province, PAPUA NEW GUINEA
The Bible Society of Papua New Guinea
ISBN: 9980 63 939 3
263P-2002—2,578 copies
Puka Wairana
Puka neiana ‘'Abi'uai Apa'uana Mahamahana’ hanona Tirama ena 'abi aba wa'i baha 'akinai Auba Robe Tirama ena maearima ebaraonanakia ba tererena. Popounai tererena hanona Helene maeanai tererena ba muriai tea'i banaina maea haeai haeai ai tererena. Bariu neiana hanona aba ia'i banaina Waima maeanai. Waima maeana teona mai tehinana maearimakia hanona ikoinai 12,000 'abana, ia hanona Bereina District ai temiaho, Central Province aonai.
2 Timoteo 3.16 ai Paulo e'abi etibaha,
“Puka Robena 'abikia ikoikiai hanona Tirama Aubana ena baraibarai ai tererenakia, ba ekia aka hanona teapa'ua ki'a baha, weiakiai 'abi tohana kahabamarere aina, katebaraona beronaka, katebaka'a beronaka, mai mauri berona kateba'iobinaka weianai kahamiaho. Ua buonai Puka robena 'abina kehore maearima Tirama ena aka tibabaina haukia keba'oru harainakia aka namokia ikoikiai katebabainakia.”
Ai tanuatae Puka neiana kotuabi aonai, 'abi weiana “Tirama ena aka tibabaina haukia keba'oru harainakia aka namokia ikoikiai katebabainakia.” hauna oi 'eumuai keao.
Puka Neiana Aonai
Puka neiana hanona Iesu Keriso pouna namona. Kotuabina hanona ko'iobina, maearima hanona Tirama kipokia katebahamomo mue. Neiana hanona puka hamona, iamo Iesu ena iuhubeau haukia baika mai a'ikakauma haukia tehore puka haha tererenakia. Ua buonai puka neiana aonai hanona puka ikoinai harau rua 'abaihau hamomo (27) temiaho, ba aokiai hanona Tirama Nahuna Iesu Keriso robana teahuna. Ihau tabakiai puka neiakia tererenakia hanona puka ahakiai a'i temiaho. Aotipa haukia tiraona Iesu eao kupa murinai hanona ena maearima tehore puka neiakia tererenakia. Mareko ena rererere hanona emai 'uai ba murihaina hanona Ioane 'euna.
'Uainai maearima weiakia puka neiana 'abikia tererenakia hanona puka iro'ana bita mai paipana bita hanona a'i tererenakia, haeamona puka 'arana 'abikia papakia hanona a'i tererenakia. Bariumo muriai hanona maearima tehore puka iro'ana mai paipana bita hanona tererenakia haeamona puka 'arana 'abikia papakia abomo tererenakia ena poki hanona tuabi tuabi iba'aba'abana paunai.
Puka kori'uaikia bani aokiai puka 'arakia 'abikia papakia baika ba'akiai hanona puka baika atakia haeamona iro'akia mai paipakia abomo tererenakia. Neiana anina hanona 'ori ihobona puka weiakia aokiai kotabu ahina. Puka ha ha ia'i ramanakiai hanona ‘Puka aona irerena 'abina’ tererenakia, weiakia hanona puka robakia teahunakia, mai ba'akiai hanona ‘Puka paipana apa'uakia’ tererenakia.
Pou namona tererena haukia ekia rererere aokiai hanona rani bo'ona puka 'ai'aina 'abikia baika abomo tererenakia. Ua buonai puka neiana aonai 'abi'abi uahomakia hanona papana tabairu totonakia aona tainai tarerenakia. Ua tarere aihonakia pokina hanona wai tuabi tuabi haumi katoihana hanona beronaimo kato'iobina, weiana hanona puka 'ai'aina 'abikia. Ihobona maearima ekia hui tererenakia haukia abomo papana tabairu totonakia aona tainai tarerenakia.
Puka paipana 'abikia baika hanona maka nahomakia [ ] aokiai tarerenakia, pokina 'abi weiakia hanona rererere 'uaikia aokiai a'i temiaho iamo bariumo muriai, ihau bo'ona aba teao aonai tererenakia. Abomo 'abi baika maka nahomakia ( ) aokiai hanona popounai Helene maeanai a'i tererenakia 'abikia iamo bariumo muriai ai kipomai tarerenakia pokina 'abi anina oi heremuai katabawaira tina haraina paunai.
Puka neiana murinai kapena aonai hanona puka neiana aonai ‘'Abi anikia’ baika tarerenakia. Neiakia hanona Iuda maearimakia ekia hoahoa mai kupukia 'aba'abakia ekia hoahoa weia ko'iobi harainakia obokia kobo paunai tarerenakia.
Weiana murinai hanona ‘'Abi kahatabu ahinakia 'ekakia’ koihanakia. Weiana aonai hanona puka 'arana 'abikia baika, ba 'ara 'abikia ha ha ba'akiai hanona puka baika atakia haeamona iro'akia mai paipakia abomo. Puka weiakia aokia koihanakia hanona barai barai 'abikia puka 'arana 'abina robana teahuna.